Det var skønt, at statsministeren i sin nytårstale nævnte, at langt de fleste med udenlandsk baggrund bidrager til det danske samfund. Det er jeg helt enig i. Integrationen går godt i Danmark.

Den samme ros bør imidlertid også gælde for de fleste beboere i de særligt udsatte boligområder. For det går fremad, og det har længe gået fremad.

Men med det store fokus på de såkaldte ghettoer sendte statsministerens nytårstale et signal om, at det står gruelig galt til i disse områder, og at det bliver værre og værre. Det er helt forkert, for der sker rigtig meget positivt.